雲谷次吳公濟韻
作者：朱熹
朝代：宋

paragraphs: 昔營此幽棲，邈與世相絕。
誓將百年身，來守固窮節。
心期苦未遂，歲月一何闊。
終然匹夫志，肯遽甘沒沒。
茲晨復登瞰，目盡雲一抹。
激烈永嘯餘，朗寥高韻發。
夫君內德備，不學王駘兀。
觀心見參倚，出世自英傑。
朅來肯顧我，同去弄雲月。
微言得深扣，大句亦孤拔。
多謝警踈慵，未敢嘆瞻忽。
更問毫釐間，是同端是別。